বাংলাদেশের হিন্দু বিন্দুমাত্র উতলা নয় রাষ্ট্রসীমানার বাইরে কাশী-মথুরা-বৃন্দাবনে পাঠানো প্রেমপত্র লুকিয়ে ফেলতে। কিন্তু বাঙালি মুসলমানের কোশেশ বড়ই করুণ। তার মধ্যে গুমরে মরে স্যাটলার-সাইকোলজি বা অভিবাসী-মানসিকতা। কেননা তার ঠুঁটো আভিজাত্যবোধ তাকে দিয়ে একদিন একথা বলিয়ে নিয়েছিল, তাদের পূর্বপুরুষ এসেছে আফগান থেকে, বসরা থেকে, আরব শেখ ছিল তারা…ইত্যাদি। সে তখন ভুলে যেতে চেয়েছে, সে যে এদেশেরই কৃষকের সন্তান। এখন আমৃত্যু বাসনা তার ভূমিপুত্র হবার। আমি বলছি শিক্ষিত মধ্যবিত্তের কথা। যারা ঔপনিবেশিক বিদ্যায়তনের সিঁড়ি ভাঙতে ভাঙতে উৎপাদন-ব্যবস্থার থেকে উৎখাত হয়ে বুদ্ধিবৃত্তিক চর্চায় মুখ থুবড়ে পড়েছে। তারপর যারা সাংস্কৃতিক বলয়ে গিয়ে উঠে দাঁড়াতে চাইছে নতুনভাবে। তাদের কায়দাগুলি কেমন? খেয়াল করলে দেখা যায়, এরা প্রথমেই তৎপর হয় পরিচয়ের কিছু চিহ্ন খসিয়ে ফেলতে। যেমন নাম।